Ook in St. Francisbaai sit seereuse reg | News24
Ook in St. Francisbaai sit seereuse reg
Dié rob wou sommer Rainer Schimpf se kamera hap toe die sardiens nie naby genoeg was nie. Foto: RAINER SCHIMPF
DIS nie net in Algoabaai waar die roofvisse weglê aan sardiens nie – ook in St. Francisbaai wemel dit van dié "grotes" wat die see-spyskaart fyn dophou.
Die jaarlikse sardienloop aan die Oos-Kaapse kus lok onder meer walvisse, dolfyne, pikkewyne en haaie wat in baldadige vreetsessies op die skole sardiens toesak.
Teen einde Mei sak die gordyn egter weer oor dié see-skouspel wanneer die skole sardiens die Baai en omgewing verlaat en in die rigting van KwaZulu-Natal beweeg.
Duikers soos Rainer Schimpf, mariene videograaf en eienaar van die duikonderneming Dive Expert, wag sedert Februarie die sardiens onderwater by Port St. Francis in.
"Die rooioogvisse, masbankers, ansjovis en snoek wat ons tot dusver aan dié kant raakgeduik het, was fantasties om te sien," sê Schimpf.
"Sedert Februarie het ons roofvisse soos die withaaie, skeurtandhaaie, pikkewyne, potvisse, Bryde-walvisse, bottelneusdolfyne en die lagbekdolfyne hier sien jag. My gunsteling om met my kamera vas te vang is die moordvisse (orcas) wat hul neefs, die langbekdolfyne, agternasit."
Volgens Schimpf is daar sewe soorte sardienspesies in Suid-Afrika, maar is dit slegs pelsers wat gewoonlik hierheen swem. Sy vrees is egter dat die oorbenutting van visbronne sal veroorsaak dat minder hiervan vanjaar aan die Oos- en Wildekus gesien sal word.
"Daar is baie faktore, selfs die koue en warm seestrome, wat bepaal of die sardiens 'n goeie broeijaar het of nie.
"Maar 'n afname in die voorkoms van sardiens kan ook te wyte wees aan die oorbenutting van die visbronne.
"Met die sterk El Niño-weerverskynsel vanjaar en die wisseling in weerpatrone kom die sardiens nog meestal tussen Gansbaai en Mosselbaai voor."
Lloyd Edwards van Raggy Charters in die Baai het self van die roofvisse in Algoabaai se sierlike boë en toertjies tydens jagtyd afgeneem. 'n Ma-bottelneusdolfyn en haar kalf was juis eergister dapper genoeg om tot voor Edwards se boot te swem om te groet.
"Met vandag se oostewind kon ek egter nie die water aandurf nie, maar sodra die weer goed is, neem ek my kamera om die fees van visspesies af te neem," sê hy.